Dit was gister die derde dag van die Amerikaanse Ope op Flushing Meadows.
Kevin Anderson het sy tweede ronde wedstryd gemaklik in drie stelle gewen. Hy het Ernest Gulbis met 6-3, 7-5 en 6-4 geklop.
Die vierde gekeurde Alexander Zverev is egter uitgeskakel. Daar was eerste ronde oorwinnings vir die vyfde gekeurde Marin Cilic asook die sesde gekeurde Dominic Thiem.
Van die vroue wat oorwinnings behaal het sluit in die derde gekeurde Garbine Muguruza, die vierde gekeurde Elina Svitolina asook die negende gekeurde Venus Williams. Die ongekeurde Maria Sharapova het ook haar wenlopie voortgesit.
Die Protea-netbalspan het gister in die Vierhoekige reeks teen Australië in Brisbane gespeel. Die Aussies het hul rekord van 54 jaar gestand gedoen en die Proteas met 58-52 geklop. Die verskil van ses doele is egter die kleinste verskil in 50 jaar.
In die ander kragmeting in dié toernooi het Engeland vir Nieu-Seeland met 49-45 geklop.
Krieket Suid-Afrika het aangekondig dat die Wes-Indiese speler Ottis Gibson voortaan die hoofafrigter van die Proteas sal wees. Dit sal geld vir al drie formate van die spel. Sy kontrak sal in middel-September begin en tot ná die Wêreldbeker in 2019 duur. Russell Domingo sal die SA "A"-span afrig.
Nog 'n bekende krieketland het pak gekry op die toetsveld.
Eergister het die Windies vir 'n reuseskok gesorg toe hulle Engeland met vyf paaltjies in die tweede toets verslaan het.
Gister was dit die beurt van Bangladesj om vir Australië met 20 lopies te klop.
Bangladesj 260 & 221
Australië 217 & 244 (in 70.5 bb met 'n teiken van 265)
Shakib Al Hasan het in albei beurte vyf paaltjies platgetrek.
Daar word sewe wedstryde dié naweek gespeel.
Die bepalings vir dié naweek is as volg:
Die Italiaanse Formule Een Grand Prix word Sondag op Monza gejaag. Op die punteleer is daar tans net sewe punte verskil tussen Sebastian Vettel en Lewis Hamilton. Vettel was die laaste twee jaar op die podium en sal op Ferrari se tuisbaan dié prestasie wil herhaal. Die eerste oefenrondes word môre gejaag.
In Suid-Afrika het die eerste ronde van die Vodacom-toernooi op Zimbali vanoggend begin. Desne van den Bergh, Jaco Mouton en Tyrone Ryan was eerste op die bof.
In die Europese reeks begin die Tsjeggiese Meesters vanoggend met tien Suid-Afrikaners wat in aksie is. Dit sluit spelers in soos Dylan Fritelli, Dean Burmester en Haydn Porteous.
En in die VSA begin die Dell-kampioenskap ook vandag in Massachusetts. Net drie Suid-Afrikaners is daar in aksie.